b'\n_START_ARTICLE_\nGorm den Gamle\n_START_SECTION_\nSkelettet\n_START_PARAGRAPH_\nTr\xc3\xa6 fra gravkammeret er dateret dendrokronologisk og viste sig at v\xc3\xa6re f\xc3\xa6ldet sent p\xc3\xa5 \xc3\xa5ret 958. Meget tyder alts\xc3\xa5 p\xc3\xa5, at Gorm er blevet begravet det \xc3\xa5r. Et ufuldst\xc3\xa6ndigt skelet i 73 dele af en mand, der kan v\xc3\xa6re Gorm, blev opdaget under kirkegulvet i Jelling Kirke i 1978. I gravkammeret fandt man videre hundredvis af tynde guldtr\xc3\xa5de, der nok har v\xc3\xa6ret v\xc3\xa6vet ind i t\xc3\xa6pper eller den afd\xc3\xb8des t\xc3\xb8j. To s\xc3\xb8lvbeslag fra et b\xc3\xa6lte l\xc3\xa5 t\xc3\xa6t ved den d\xc3\xb8de, udsmykket med dyre- og fuglehoveder, der er typiske for 900-\xc3\xa5rene. Stilen er den samme som p\xc3\xa5 b\xc3\xa6geret og fuglefigurerne fra den t\xc3\xb8mte grav i Nordh\xc3\xb8jen, hvor dyrehovederne i udsmykningen har en karakteristisk kr\xc3\xb8lle over snuden._NEWLINE_Han blev mellem 35 og 50 \xc3\xa5r; havde v\xc3\xa6ret omkring 170 centimeter h\xc3\xb8j (hvilket var h\xc3\xb8jt for hans tid),  og led af slidgigt i ryggen. Han var ikke s\xc3\xa6rlig muskul\xc3\xb8s. I nakken var der en p\xc3\xa5faldende udv\xc3\xa6kst fra hans kranium. Skelettets DNA er aldrig blevet unders\xc3\xb8gt; og da hans grav har ligget under vand meget af tiden, og hans knogler er meget medtagede, er det sandsynligvis heller ikke muligt. Dertil er han efterh\xc3\xa5nden blevet begravet tre gange, s\xc3\xa5 det er ogs\xc3\xa5 et sp\xc3\xb8rgsm\xc3\xa5l om gravfred._NEWLINE_Skelettet vendte tilbage til kammergraven efter 23 \xc3\xa5r p\xc3\xa5 Nationalmuseet. Officielt fejrede Danmark \xc3\xa5rtusindskiftet i Jelling 3. december 2000. Da blev kirken gen\xc3\xa5bnet efter en omfattende nyudsmykning med dronning Margrethe og statsminister Poul Nyrup Rasmussen til stede. Der var lagt nyt gulv i r\xc3\xb8d, svensk granit med indlagt sort dekoration, og en s\xc3\xb8lvstribe hvor kammergraven, og dermed muligvis Gorm den Gamle, ligger.'